2. ปัจจัยความเสี่ยง

  ความเสี่ยงจากการดำเนินธุรกิจของบริษัทย่อย

  รายได้ส่วนใหญ่ของบริษัทฯ มาจากรายได้จากบริษัทย่อย ได้แก่

  1) บริษัทหลักทรัพย์ เคที ซีมิโก้ จำกัด ดำเนินธุรกิจหลัก ได้แก่ นายหน้าซื้อขายหลักทรัพย์
  ตัวแทนซื้อขายสัญญาซื้อขายล่วงหน้า การค้าสัญญาซื้อขายล่วงหน้า การค้าตราสารหนี้
  การลงทุนในหลักทรัพย์ระยะสั้นและวาณิชธนกิจ โดยรายได้
  และผลการดำเนินงานของธุรกิจหลักนั้น
  นอกจากจะขึ้นอยู่กับปัจจัยภายในคือความสามารถในการบริหารแผนกลยุทธ์ของบริษัทแล้ว
  ปัจจัยภายนอกมีส่วนสำคัญ และอยู่เหนือการควบคุมของบริษัท เช่น ภาวะเศรษฐกิจ
  ความมั่นคงทางการเมือง ความเคลื่อนไหวของตลาดเงินและตลาดทุนทั้งในและต่างประเทศ
  ตลอดจนการปรับเปลี่ยนกฎระเบียบของหน่วยงานกำกับดูแลของทางการ

  ในปี 2555 เป็นปีที่สาม
  ของการปรับโครงสร้างค่านายหน้าการซื้อขายหลักทรัพย์ในรูปแบบขั้นบันได
  และการเปิดเสรีประชาคมเศรษฐกิจอาเซียน (AEC) ในปี 2558
  ซึ่งบริษัทได้ตระหนักถึงผลกระทบดังกล่าว ดังนั้น บริษัทมีแผนกลยุทธ์ในการขยายฐานลูกค้า
  ประเภทธุรกรรม และการลงทุนใหม่ๆ ทั้งนี้ เพื่อรักษาความสามารถในการแข่งขัน
  และเสถียรภาพของรายได้ในระยะยาว ได้แก่

-   บริษัทได้ขยายธุรกิจด้านวาณิชธนกิจไปยังต่างประเทศ โดยบริษัทเป็นที่ปรึกษาของบริษัทBCEL –
    KT Securities Company Limited สปป.ลาว
    เกี่ยวกับการเป็นที่ปรึกษาทางการเงินและการเป็นผู้จำหน่าย
    และรับประกันการจำหน่ายหุ้นที่จะเข้าตลาดหลักทรัพย์ของ สปป.ลาว และในปี 2556
    จะดำเนินการขยายธุรกิจไปยังประเทศในแถบอินโดไชน่า อย่างต่อเนื่อง

-   บริษัทประสบความสำเร็จจากการร่วมมือกับธนาคารกรุงไทยในการขยายฐานลูกค้าของบริษัท
    ซึ่งสร้างรายได้ให้กับบริษัทอย่างต่อเนื่อง

-   บริษัทขยายผลิตภัณฑ์ทางการเงินใหม่ โดยเป็นผู้ออก Derivatives Warrant – DW
    ซึ่งได้จดทะเบียนซื้อขายในตลาดหลักทรัพย์ ตั้งแต่ปลายปี 2553 ต่อเนื่องถึงปี 2555
    และการทำ Arbitrage Trading
    ระหว่างตราสารการเงินในรูปแบบต่างๆในตลาดหลักทรัพย์และตลาดอนุพันธ์
    รวมถึงการพัฒนาตลาดตราสารหนี้ทั้งตลาดแรกและตลาดรองซึ่งทำให้บริษัทสามารถขยายฐานรายได้ในธุรกิจใหม่ๆเพิ่มขึ้น

-   บริษัทคาดว่าจะสามารถให้บริการลูกค้า High Net worth ผ่านธุรกรรม Private Fund
    Management ซึ่งเป็นธุรกรรมใหม่ของบริษัทในปี 2556
    โดยใช้ฐานลูกค้าของบริษัทและธนาคารกรุงไทยที่มีอยู่

  2) บริษัทหลักทรัพย์จัดการกองทุน โซลาริส จำกัด
  ดำเนินธุรกิจการจัดการกองทุนรวมและกองทุนส่วนบุคคล
  โดยมีรายได้หลักมาจากการบริหารจัดการกองทุน ดังนั้น
  ปัจจัยเสี่ยงที่จะส่งผลกระทบต่อการดำเนินธุรกิจหลักของบริษัทขึ้นอยู่กับปัจจัยภายนอกต่างๆ เช่น
  การเปลี่ยนแปลงดัชนีราคาตลาดหลักทรัพย์ ราคาหลักทรัพย์ อัตราดอกเบี้ย อัตราแลกเปลี่ยน
  ซึ่งมีสาเหตุมาจากการเปลี่ยนแปลงของภาวะเศรษฐกิจและตลาดเงิน
  ซึ่งอาจส่งผลทำให้มูลค่าทรัพย์สินสุทธิภายใต้การจัดการมีระดับลดลง
  และสามารถส่งผลกระทบในทางลบต่อผลประกอบการของบริษัทได้

  นอกจากนี้ ในภาวะการแข่งขันที่รุนแรงของธุรกิจจัดการลงทุน
  ภายใต้นโยบายการเปิดเสรีใบอนุญาตการดำเนินธุรกิจจัดการลงทุน
  อาจส่งผลกระทบต่อบริษัทซึ่งเป็นบริษัทจัดการลงทุนรายใหม่ที่มีส่วนแบ่งการตลาด
  และฐานลูกค้าที่ยังไม่สูง ซึ่งบริษัทจำเป็นต้องใช้เวลาในระยะหนึ่ง
  เพื่อการเพิ่มขีดความสามารถในการทำธุรกิจเมื่อเทียบกับบริษัทจัดการลงทุนรายใหญ่ในอุตสาหกรรม
  ดังนั้น เพื่อจัดการกับปัญหาอันอาจจะเกิดขึ้นดังกล่าว บริษัทมีแผนธุรกิจเพื่อรองรับความเสี่ยง
  โดยการจัดตั้งกองทุนที่มีนโยบายการลงทุนในตราสารที่มีความหลากหลายทั้งในและต่างประเทศ
  และขยายช่องทางการซื้อขายหน่วยลงทุนให้ตอบสนองความต้องการของลูกค้ามากยิ่งขึ้น ทั้งนี้
  เพื่อเป็นการบริหารความเสี่ยงและเพิ่มอัตราผลตอบแทนในระยะยาว